Een van SA se beste restaurante sluit sy deureSjef Chantel Dartnall (Foto: Restaurant Mosaic by The Orient Hotel) Ná 15 jaar gaan een van Suid-Afrika se beste en mees bekroonde restaurante, Restaurant Mosaic by The Orient Hotel in Elandsfontein, sy deure sluit, het hoofsjef Chantel Dartnall aangekondig. Jaar ná jaar is Restaurant Mosaic as een van Suid-Afrika se beste restaurante aangewys en Dartnall sélf het ook al talle plaaslike en internasionale toekennings ontvang. Een van die grootstes was toe sy in 2017 by die Best Chef-toekennings as die beste vrouesjef ter wêreld aangewys is. By dié geleentheid was sy ook die enigste Suid-Afrikaanse sjef onder die top-100 sjefs ter wêreld. Dartnall sê haar doel toe sy die restaurant in 2006 begin het, was om die Suid-Afrikaanse kulinêre landskap bloot te stel aan die finesse, geur en kunstenaarskap van haar styl van botaniese kookkuns. ‘n Dis by Restaurant Mosaic (Restaurant Mosaic by The Orient Hotel) “Ek is trots daarop dat ek ŉ plaaslike pionier vir botaniese kookkuns kon wees, en dit was verblydend om te sien dat ŉ verskeidenheid van ander sjefs en restaurante soortgelyke aspekte in hul eie kuns begin insluit het,” sê sy in ŉ verklaring. ‘n Dis by Restaurant Mosaic (Restaurant Mosaic by The Orient Hotel) Sy sê sy en haar span het alles bereik waarvoor hulle kon gehoop het en dat hulle nou ŉ trotse nalatenskap agterlaat as een van die top-fynproewer restaurante in Suid-Afrika. Dartnall sê sy weet nie nog nie wat met die restaurant se ruimte gaan gebeur nadat hulle weg is nie, maar sy sê wel sy weet dit is tyd vir haar om daardie hoofstuk van die boek toe te maak en ŉ nuwe een uit die rak te haal. Sy sal nou tyd maak vir meer persoonlike en gesinstyd en haar tyd sal verdeel word tussen haar geheime wegbreek in die Suid-Kaap en haar blyplek in Parys waar sy nuwe projekte sal aanpak. “Chantel sien ook uit na talle uitnodigings wat sy van sjefs reg oor die wêreld ontvang het om in hul kombuise te kom kosmaak,” lui die verklaring. Chantel Dartnall spesialisieer in botaniese kookkuns (Foto: Restaurant Mosaic by The Orient Hotel) Dartnall sê die inperkingstydperk het haar kans gegee om bestekopname te doen, en dat sy daarna besluit het dat dit die beste keuse vir haar is. “Ek oorweeg hierdie brawe nuwe avontuur al vir ŉ tydjie, en dié [inperkings-] periode het gehelp om my besluit te neem. Ons het bereik wat ons wou en ons kyk terug na die afgelope 15 jaar met dankbaarheid en nederigheid, en ter selfdertyd sal ek die nuwe uitdagings omarm,” sê sy. Restaurant Mosaic het ŉ laaste “Best of Mosaic”-sitting aan die publiek beskikbaar gestel, wat die laaste ronde etes sal wees wat by dié bekroonde restaurant bedien sal word, met hul laaste rondte op 26 Maart 2021. Al die plekke vir dié sittings is binne ŉ paar dae reeds opgeraap.